b'\n_START_ARTICLE_\nLis\xc3\xa4ravintoaine\n_START_SECTION_\nSuositukset\n_START_PARAGRAPH_\nSuomalaisissa ravitsemussuosituksissa 2014 suositellaan ravintolisi\xc3\xa4 tilannekohtaisesti ja joillekin erityisryhmille. N\xc3\xa4it\xc3\xa4 ovat raskaana olevat tai imett\xc3\xa4v\xc3\xa4t naiset, lapset, nuoret, ik\xc3\xa4\xc3\xa4ntyneet sek\xc3\xa4 vegaanit. Ravitsemussuosituksissa on annettu tarkempia eri v\xc3\xa4est\xc3\xb6ryhmien k\xc3\xa4ytt\xc3\xb6suosituksia D-vitamiinilisille. Tilannekohtaisia suosituksia annetaan esimerkiksi fluorille, raudalle, foolihapolle, B12-vitamiinille ja kalsiumille.\n_START_SECTION_\nArvostelua\n_START_PARAGRAPH_\nTutkimusten perusteella beetakaroteeni, E-vitamiini ja ehk\xc3\xa4 suuret A-vitamiiniannokset lis\xc3\xa4\xc3\xa4v\xc3\xa4t kuolleisuutta, eik\xc3\xa4 my\xc3\xb6sk\xc3\xa4\xc3\xa4n muista antioksidanteista, foolihaposta, B-vitamiinista ja monivitamiinivalmisteista ole todistettu hy\xc3\xb6tyj\xc3\xa4. D-vitamiinien mahdollinen hy\xc3\xb6dyllisyys vaatii viel\xc3\xa4 lis\xc3\xa4\xc3\xa4 tutkimusta. Useimpia ravintolisi\xc3\xa4 pit\xc3\xa4isi v\xc3\xa4ltt\xc3\xa4\xc3\xa4, ja yleens\xc3\xa4 hivenaineita ei pit\xc3\xa4isi sy\xc3\xb6d\xc3\xa4 kuin niiden, joilla on selke\xc3\xa4sti todettu kyseisen aineen vaje. Ravintolisien k\xc3\xa4yt\xc3\xb6st\xc3\xa4 tulisi ensin konsultoida l\xc3\xa4\xc3\xa4k\xc3\xa4ri\xc3\xa4, ja ilmoittaa l\xc3\xa4\xc3\xa4k\xc3\xa4rille._NEWLINE_Koska suuret vitamiini- ja ravintolis\xc3\xa4annokset lis\xc3\xa4\xc3\xa4v\xc3\xa4t syd\xc3\xa4ntauteja ja sy\xc3\xb6pi\xc3\xa4, mik\xc3\xa4\xc3\xa4n kansallinen tai kansainv\xc3\xa4linen terveysvirasto ei suosittele niit\xc3\xa4.  Tosin Suomessa valtion ravitsemusneuvottelukunta suosittelee niit\xc3\xa4 aikuisia ottamaan talvisaikaan 7,5 mikrogrammaa D-vitamiinia, jotka eiv\xc3\xa4t sy\xc3\xb6 D-vitaminoituja maitovalmisteita, kalaa tai ravintorasvoja s\xc3\xa4\xc3\xa4nn\xc3\xb6llisesti, lapsille ja vanhuksille ymp\xc3\xa4rivuotisesti.\n_START_SECTION_\nMoni ravintolis\xc3\xa4 lis\xc3\xa4\xc3\xa4 kuolleisuutta, hy\xc3\xb6dyist\xc3\xa4 on heikosti n\xc3\xa4ytt\xc3\xb6\xc3\xa4\n_START_PARAGRAPH_\nEr\xc3\xa4\xc3\xa4t ravintolis\xc3\xa4t kuten monivitamiinit ja rauta- ja magnesiumlis\xc3\xa4t voivat lis\xc3\xa4t\xc3\xa4 kuolleisuutta. Muutkaan vitamiini- ja ravintolis\xc3\xa4valmisteet eiv\xc3\xa4t n\xc3\xa4yt\xc3\xa4 ehk\xc3\xa4isev\xc3\xa4n yleisi\xc3\xa4 kansantauteja. T\xc3\xa4m\xc3\xa4 oli tulos suomalais-amerikkalaisessa tutkimuksessa, jossa seurattiin 39 000 amerikkalaisnaista 1980-luvulta asti. _NEWLINE_Tutkimuksen tekoon osallistuneen ravitsemustutkija Jaakko Mursun mukaan puutostiloista k\xc3\xa4rsiville joistain ravintolisist\xc3\xa4 voi silti olla hy\xc3\xb6ty\xc3\xa4. Suomessa D-vitamiini on tyypillinen esimerkki t\xc3\xa4st\xc3\xa4. _NEWLINE_Eviran mukaan useimpien ravintolisien pitk\xc3\xa4aikaisk\xc3\xa4ytt\xc3\xb6\xc3\xa4 ei ole tutkittu, joten niit\xc3\xa4 ei tulisi k\xc3\xa4ytt\xc3\xa4\xc3\xa4 kuin kuureina. Ravintolis\xc3\xa4n k\xc3\xa4yt\xc3\xb6st\xc3\xa4 tulisi my\xc3\xb6s aina kertoa l\xc3\xa4\xc3\xa4k\xc3\xa4rille.\n_START_SECTION_\nKuolleisuus\n_START_PARAGRAPH_\nTieteellisen Annals of the Internal Medicine -lehden p\xc3\xa4\xc3\xa4kirjoituksessa 17.12.2013 arvosteltiin voimakkaasti lis\xc3\xa4ravinteita viitaten lehdess\xc3\xa4 julkaistuihin ja muihin tutkimusyhteenvetoihin. Esimerkiksi kolmen monivitamiinitutkimuksen ja 24 vitamiinitutkimuksen yhteenvedossa ei l\xc3\xb6ytynyt todisteita sille, ett\xc3\xa4 vitamiinit v\xc3\xa4hent\xc3\xa4isiv\xc3\xa4t yleist\xc3\xa4 kuolleisuutta, syd\xc3\xa4ntautikuolleisuutta tai sy\xc3\xb6p\xc3\xa4kuolleisuutta. _NEWLINE_Samanlaisia tuloksia on saatu muissakin kokeissa ja tutkimusyhteenvedoissa. Monet satunnaistetut kliiniset kokeet ovat osoittaneet, ett\xc3\xa4 beetakaroteeni, E-vitamiini ja ehk\xc3\xa4 suuret A-vitamiiniannokset lis\xc3\xa4\xc3\xa4v\xc3\xa4t kuolleisuutta, eik\xc3\xa4 my\xc3\xb6sk\xc3\xa4\xc3\xa4n muista antioksidanteista, foolihaposta, B-vitamiinista ja monivitamiinivalmisteista ole todistettu hy\xc3\xb6tyj\xc3\xa4. _NEWLINE__NEWLINE_Esimerkiksi Yhdysvalloissa ravintolisien k\xc3\xa4ytt\xc3\xb6 on noussut jo 53\xc2\xa0%:iin aikuisv\xc3\xa4est\xc3\xb6st\xc3\xa4, vaikka tieteellinen n\xc3\xa4ytt\xc3\xb6 kertoo l\xc3\xa4hinn\xc3\xa4 vaarallisuudesta tai hy\xc3\xb6dytt\xc3\xb6myydest\xc3\xa4. _NEWLINE_Todistusaineiston perusteella ravintolisi\xc3\xa4 ei pit\xc3\xa4isi k\xc3\xa4ytt\xc3\xa4\xc3\xa4 yleisesti. Useimpia ravintolisi\xc3\xa4 pit\xc3\xa4isi v\xc3\xa4ltt\xc3\xa4\xc3\xa4. _NEWLINE_Suomalaistutkijat olivat samoilla linjoilla Annalsin kannan kanssa ja korostivat, ett\xc3\xa4 sama asia oli tiedossa jo aiemmistakin tutkimuksista. _NEWLINE_JAMA-lehdess\xc3\xa4 julkaistu 68 satunnaistetun kokeen yhteenveto (232 606 osanottajaa, 385 julkaisua) osoitti, ett\xc3\xa4 beetakaroteeni- sek\xc3\xa4 A- ja E-vitamiinilis\xc3\xa4t saattavat lis\xc3\xa4t\xc3\xa4 kuolleisuutta. C-vitamiinin ja seleenin vaikutuksesta ei saatu varmuutta._NEWLINE_Cochrane Database Syst Review\'n 78 satunnaistetun kokeen yhteenvedossa (296 707 osanottajaa) kiinteiden vaikutusten malleissa todettiin luotettavasti antioksidanttien lis\xc3\xa4\xc3\xa4v\xc3\xa4n kuolleisuutta. Luotettavimpien tutkimusten yhteenvedossa beetakaroteeni- ja E-vitamiinilis\xc3\xa4t lis\xc3\xa4siv\xc3\xa4t kuolleisuutta mutta A-vitamiinin (+7\xc2\xa0%), C-vitamiinin (+2\xc2\xa0%) ja seleenin (-3\xc2\xa0%) vaikutukset kuolleisuuteen saattoivat johtua sattumasta.\n_START_SECTION_\nRavinnosta vai ravintolisist\xc3\xa4?\n_START_PARAGRAPH_\nMuun muassa kala\xc3\xb6ljyt ja beetakaroteeni ovat terveellisi\xc3\xa4 ruoasta saatuna mutta ep\xc3\xa4terveellisi\xc3\xa4 ravintolisin\xc3\xa4. Silti joka viides aikuinen k\xc3\xa4ytt\xc3\xa4\xc3\xa4 rasvahappovalmisteita.\n_START_SECTION_\nAntioksidanttiparadoksi\n_START_PARAGRAPH_\n"Antioksidanttiparadoksi" tarkoittaa siit\xc3\xa4, ett\xc3\xa4 vaikka hedelm\xc3\xa4t ja vihannekset ovat yhteydess\xc3\xa4 kuolleisuuden, syd\xc3\xa4ntautien ja sy\xc3\xb6pien v\xc3\xa4henemiseen, antioksidanttiravintolis\xc3\xa4t eiv\xc3\xa4t juurikaan n\xc3\xa4yt\xc3\xa4 auttavan. Er\xc3\xa4\xc3\xa4n teorian mukaan t\xc3\xa4m\xc3\xa4 johtuisi siit\xc3\xa4, ett\xc3\xa4 tehoaineet olisivatkin muita kuin antioksidantteja.  Monivitamiinipilleritk\xc3\xa4\xc3\xa4n eiv\xc3\xa4t ole osoittautuneet hy\xc3\xb6dyllisiksi vaan saattavat jopa lis\xc3\xa4t\xc3\xa4 kuolleisuutta.\n_START_SECTION_\nKala\xc3\xb6ljyt ja omega-3\n_START_PARAGRAPH_\nOmega-3-rasvahapot ja kala\xc3\xb6ljyt ruoasta ovat hyvin terveellisi\xc3\xa4, mutta kala\xc3\xb6ljykapseleita suositellaan vain sepelvaltimotautipotilaille, jotka eiv\xc3\xa4t sy\xc3\xb6 kalaa. Uusimpien tutkimusten mukaan on kyseenalaista, ovatko kapselit suositeltavia heillek\xc3\xa4\xc3\xa4n. Vastoin v\xc3\xa4itteit\xc3\xa4 kala\xc3\xb6ljykapselit eiv\xc3\xa4t laske kolesterolia vaan voivat jopa lis\xc3\xa4t\xc3\xa4 pahaa LDL-kolesterolia, heikent\xc3\xa4\xc3\xa4 veren hyytymist\xc3\xa4 ja nostaa paastoveren sokeripitoisuutta. My\xc3\xb6sk\xc3\xa4\xc3\xa4n kalanmaksa\xc3\xb6ljykapseleita ei kannata k\xc3\xa4ytt\xc3\xa4\xc3\xa4. _NEWLINE_Amerikan syd\xc3\xa4nyhdistyksen ravintokomitean puheenjohtaja D.Sc. Alice Lichtenstein sanoo, ett\xc3\xa4 vaikka ravinnon omega-3-rasvahapot ovat terveellisi\xc3\xa4, tutkimukset eiv\xc3\xa4t osoita ravintolisien omega-3:sta olevan samoja hy\xc3\xb6tyj\xc3\xa4. Kala\xc3\xb6ljylisi\xc3\xa4 ei pid\xc3\xa4 ottaa, ellei esimerkiksi k\xc3\xa4rsi syd\xc3\xa4nsairaudesta, mutta omega-3:a sis\xc3\xa4lt\xc3\xa4vi\xc3\xa4 kaloja kannattaa sy\xc3\xb6d\xc3\xa4. _NEWLINE_THL:n erikoistutkija Marja-Leena Ovaskainen sanoo, ett\xc3\xa4 jos omega-3-valmisteita sy\xc3\xb6, kannattaisi ottaa v\xc3\xa4hemm\xc3\xa4n kuin purkissa neuvotaan. Vitamiinilis\xc3\xa4t voivat joskus olla hy\xc3\xb6dyksi toipilaille, vanhuksille tai pitk\xc3\xa4\xc3\xa4n laihduttaneille.\n_START_SECTION_\nYrttipohjaiset ravintolis\xc3\xa4t\n_START_PARAGRAPH_\nLuontaistuotteet kuten yrttipohjaiset ravintolis\xc3\xa4t saattavat vahingoittaa maksaa erityisen paljon ja johtaa maksansiirtoihin ja hepatiittiin. Kuluttajat luontaistuotteita niit\xc3\xa4 tutkituiksi, mutta ne harvoin ovat. Ihmiset my\xc3\xb6s kuvittelevat luonnonmukaisen olevan terveellist\xc3\xa4. _NEWLINE_Vihre\xc3\xa4n teen sis\xc3\xa4lt\xc3\xa4mien katekiinien v\xc3\xa4itet\xc3\xa4\xc3\xa4n kiihdytt\xc3\xa4v\xc3\xa4n aineenvaihduntaa ja niit\xc3\xa4 myyd\xc3\xa4\xc3\xa4n "rasvanpolttajina". Vihre\xc3\xa4 tee -pillereiss\xc3\xa4 on usein moninkertainen m\xc3\xa4\xc3\xa4r\xc3\xa4 katekiinia teekupilliseen verrattuna ja ne voivat olla myrkyllisi\xc3\xa4 maksalle, etenkin herkille ihmisille.\n_START_SECTION_\nUrheilijavalmisteet\n_START_PARAGRAPH_\nKehonrakentajille ja muille urheilijoille mainostettuja lis\xc3\xa4ravintoaineita ovat my\xc3\xb6s proteiinilis\xc3\xa4t sek\xc3\xa4 hiilihydraattivalmisteet. N\xc3\xa4ist\xc3\xa4 yleinen on urheilusuorituksen j\xc3\xa4lkeen nautittava palautusjuoma. Ne sis\xc3\xa4lt\xc3\xa4v\xc3\xa4t yleens\xc3\xa4 hiilihydraatteja kuten maltodekstriini\xc3\xa4 sek\xc3\xa4 erilaisia proteiineja.\n_START_SECTION_\nTerveysongelmat\n_START_PARAGRAPH_\nKehonrakennusvalmisteissa on usein terveysongelmia._NEWLINE_Esimerkiksi "luonnollinen" bestsellertuote Craze, jonka bodybuilding.com valitsi vuoden 2012 "vuoden valmisteeksi" ja jota myytiin tavallisissa marketeissakin, sis\xc3\xa4lsi ilmoituksen vastaisesti amfetamiinin kaltaisia yhdisteit\xc3\xa4. Muissakin Matt Cahillin tuotteissa on ollut vaarallisia aineksia, jotka aiheuttavat esimerkiksi sokeutta tai maksavaurioita, ja asiantuntijoiden mukaan t\xc3\xa4m\xc3\xa4 on tyypillist\xc3\xa4 koko alalle. _NEWLINE_FDA raportoi 50 000 ravintolisien aiheuttamaa haittaa vuodessa. Sill\xc3\xa4 olisi oikeus muttei resursseja valvoa valmistusta.\n_START_SECTION_\nV\xc3\xa4\xc3\xa4renn\xc3\xb6kset\n_START_PARAGRAPH_\nBMC Medicine -lehdess\xc3\xa4 julkaistussa markkinoilla olevia yrttivalmisteita analysoivassa tutkimuksessa todettiin, ett\xc3\xa4 kolmannes tutkituista valmisteista ei sis\xc3\xa4lt\xc3\xa4nyt lainkaan v\xc3\xa4itetty\xc3\xa4 yrtti\xc3\xa4 vaan esimerkiksi riisijauhetta tai laksatiivia, ja kolmanneksessa oli aineita, joita ei lainkaan mainittu ainesosaluettelossa. Useimmat olivat heikkolaatuisia. _NEWLINE_Vain 0,3\xc2\xa0% Yhdysvaltojen 55 000 ravintolis\xc3\xa4st\xc3\xa4 on sen verran tutkittuja, ett\xc3\xa4 niiden yleisimm\xc3\xa4t haittavaikutukset tiedet\xc3\xa4\xc3\xa4n. FDA:n mukaan 70\xc2\xa0% yrityksist\xc3\xa4 ei noudata peruslaatustandardeja.\n_START_SECTION_\nPer\xc3\xa4tt\xc3\xb6mi\xc3\xa4 terveysv\xc3\xa4itteit\xc3\xa4\n_START_PARAGRAPH_\nHelsingin yliopiston ravinnon turvallisuuden professori Marina Heinonen k\xc3\xa4vi l\xc3\xa4pi Kuningaskuluttajan valitsemia ravintolisi\xc3\xa4. H\xc3\xa4n totesi n\xc3\xa4iden puolesta esitetyt terveysv\xc3\xa4itteet perusteettomiksi kahta lukuun ottamatta. Yleisemminkin yli 90\xc2\xa0% lis\xc3\xa4ravinteiden terveysv\xc3\xa4itt\xc3\xa4mist\xc3\xa4 on Heinosen mukaan virheellisi\xc3\xa4. Esimerkiksi h\xc3\xa4n ei pit\xc3\xa4nyt yht\xc3\xa4\xc3\xa4n lykopeenikapselin terveysv\xc3\xa4itteist\xc3\xa4 totena. My\xc3\xb6s "rasvanpolttaja ja kehon kiinteytt\xc3\xa4j\xc3\xa4" -v\xc3\xa4itteet h\xc3\xa4n totesi perusteettomiksi.'